Wan wabedo dini ma tye i twok lobo ducu dok pe waribbe ki dini mukene. Kadi bed ni gang kalwa madit tye i lobo Amerika, pol pa Lucaden pa Jehovah gibedo i lobbe mapol mapat pat. Ki lok ada, welwa kato milion aboro kulu dok wapwonyo dano ki Baibul i lobbe makato 230. Watimo man ma lubbe ki lok ma Yecu owaco ni: “Lok man me kwena maber me ker pa Lubanga gibitito i wi lobo ducu.”—Matayo 24:14.
Ka mo keken ma wakwo iye, wan walubo cik me kabedo meno. Kadi bed kumeno, pe waluto wiwa i lok me wibye. Watimo man pien walubo lok ma Yecu owaco ni Lukricitayo ‘pe jo me lobo.’ Pi meno, wan pe waluto wiwa i lok me wibye nyo wadonyo i lweny mo keken. (Jon 15:19; 17:16) I kom lok, i kare me Lweny me II me Wi Lobo, Lucaden pa Jehovah mapol kitweyogi i buc, kiunogi ki dong marac loyo kinekogi pienni gukwero cwako tung ka mo keken. Dano mo ma otiyo macalo bicop i lobo Germany i kare mukato angec ocoyo ni: “Giromo waco labongo lewic ni gin keken aye gukwero timo jami ma turo cik pa Lubanga i kare ma Nazi Germany (1933-45) tye ka loc.”
“[Lucaden pa Jehovah] gikwo ma lubbe ki cik me Baibul. Watwero tic ki kodi jo magi ma gigenne-ni kadi wa i opic mogo madongo me wibye—ento pe gubiye dog tic macalo meno. . . . Gilubo cik pa gamente ento giye ni Ker pa Lubanga keken aye bicobo peko ducu ma dano gitye ka denone.”—Nová Svoboda gajeti me lobo Czech Republic.
Kadi bed kumeno, wan pe wakanne akana. Yecu olego bot Lubanga pi lulub kore ni: ‘Pe alego ni myero ikwanygi woko ki i lobo.’ (Jon 17:15) Pi meno, iromo nenowa ka watye ka tic, wilo jami, nyo wacito i cukul.